

 **H O T Ă R Â R E**

**pentru modificarea Hotărârii Consiliului Județean Cluj nr. 122/2023 privind aprobarea Proiectului ”Microbuze electrice pentru elevii din Județul Cluj”**

Consiliul Judeţean Cluj întrunit în şedinţă extraordinară;

Având în vedere Proiectul de hotărâre înregistrat cu nr. 58 din 8.04.2025 pentru modificarea Hotărârii Consiliului Județean Cluj nr. 122/2023 privind aprobarea Proiectului ”Microbuze electrice pentru elevii din Județul Cluj”, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 15720/08.04.2025; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 15721/08.04.2025 şi de Avizul cu nr. 15720 din 9.04.2025 adoptat de Comisia de specialitate nr. 2, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de:

* Ghidul solicitantului privind apelul de proiecte PNRR/2023/C15/EDUCATIE/I.10, „Microbuze electrice pentru elevi”, aprobat prin Ordinul Ministrului Educației nr. 4.269/2023, cu modificările și completările ulterioare;
* Contractul de finanțare nr. 12.077/14.09.2023 încheiat între Ministerul Educației și Consiliul Județean Cluj;

Luând în considerare prevederile:

* art. 2, art. 58 alin. (1) și (3), art. 59 și ale art. 61 - 62 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 – 140, art. 142 - 156, art. 215 - 216 și ale art. 218 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020 (republicată 2);

În conformitate cu prevederile:

* Regulamentului (UE) 2021/241 Parlamentului European și al Consiliului din 12 februarie 2021 de instituire a Mecanismului de redresare și reziliență;
* Deciziei Comisiei Europene 2021/608 de punere în aplicare a Consiliului de aprobare a evaluării Planului de Redresare și Reziliență al României din 03 noiembrie 2021;
* art. 173 alin. (1) lit. b), c) și f ) și alin. (5) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* Ordonanței de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență, cu modificările și completările ulterioare;
* Hotărârii Guvernului nr. 209/2022 pentru aprobarea Normelor metodologice de aplicare a prevederilor Ordonanței de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare şi reziliență, precum şi pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare şi reziliență necesar României pentru accesarea de fonduri externe rambursabile şi nerambursabile în cadrul Mecanismului de redresare şi reziliență;

În temeiul competentelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. I.** Hotărârea Consiliului Judeţean Cluj nr. 122/2023 privind aprobarea Proiectului ”Microbuze electrice pentru elevii din Județul Cluj” se modifică după cum urmează:

1. Articolul 4 se modifică și are următorul cuprins:

”**Art. 4. (1)** Se aprobă Acordul de colaborare cuprins în anexa nr. 1 care face parte integrantă din prezenta hotărâre.

**(2) Acordul de** colaborare  pentru realizarea Proiectului „Microbuze electrice pentru elevii din Județul Cluj” încheiat între UAT Județul Cluj și UAT Comuna Mica, UAT Comuna Mintiu Gherlii și UAT Comuna Viișoara este cuprins în anexa nr. 2 care face parte integrantă din prezenta hotărâre.”

**Art. II.** Anexa nr. 2 ”**Acordul de** colaborare pentru realizarea Proiectului „Microbuze electrice pentru elevii din Județul Cluj” încheiat între UAT Județul Cluj și UAT Comuna Mica, UAT Comuna Mintiu Gherlii și UAT Comuna Viișoara” la Hotărârea Consiliului Judeţean Cluj nr. 122/2023 este cuprinsă în **anexa** care face parte din prezenta hotărâre.

**Art. III.** Prezenta hotărâre se comunică Direcţiei Generale Buget-Finanțe, Resurse Umane; Direcţiei Dezvoltare şi Investiţii; Comunei Mica; Comunei Mintiu Gherlii; Comunei Viișoara, precum și Prefectului Județului Cluj, și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet ”[www.cjcluj.ro](http://www.cjcluj.ro)”.

 **Contrasemnează:**

 p. **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 55 din 9 aprilie 2025**

*Prezenta hotărâre a fost adoptată cu 33 de voturi “pentru”, fiind astfel respectate prevederile legale privind majoritatea de voturi necesară.*



 **Anexă la**

 **la Hotărârea nr. 55/2025**

**ACORD DE COLABORARE**

 **pentru realizarea Proiectului „Microbuze electrice pentru elevii din Județul Cluj” încheiat între UAT Județul Cluj și UAT Comuna Mica, UAT Comuna Mintiu Gherlii**

**și UAT Comuna Viișoara**

*(Anexa nr. 2 la Hotărârea Consiliului Judeţean Cluj nr. 122/2023)*

1. **PĂRȚILE**

1.1 **JUDEŢUL CLUJ**, cu sediul în Cluj-Napoca, str. Calea Dorobanților nr. 106, telefon 0372-640000, fax 0372-640000, cod identificare fiscală 4288110, cont IBAN RO06TREZ21624510220XXXXX, deschis la Trezoreria Municipiului Cluj-Napoca, reprezentat legal prin domnul Alin TIȘE, în calitate de Președinte – solicitant eligibil

 și

* 1. **Comuna Mica**, cu sediul în Localitatea Mica str. Principala nr 209, telefon 0264/ 226130, cod de identificare fiscala 4485456, reprezentant legal domnul ZELENCZ ROLAND TIBERIU, în calitate de Primar
	2. **Comuna Mintiu Gherlii**, cu sediul în localitatea Mintiu Gherlii nr. 184, telefon/fax 0264 241767, cod de identificare fiscală 4288250, reprezentant legal domnul RADU IUSTINEAN CIMPAN , în calitate de Primar
	3. **Comuna Viișoara**, cu sediul în Viișoara str. Libertății nr.10, telefon 0264/327560, fax 0264/327561, cod de identificare fiscală 4426280, reprezenant legal domnul IOAN ROMAN, în calitate de Primar

în calitate de beneficiari ai investiției

au decis încheierea prezentului acord de colaborare (denumit în continuare Acord).

1. **SCOPUL, OBIECTUL ŞI OBIECTIVELE ACORDULUI**
	1. Scopul acestui acord îl constituie achiziționarea de microbuze electrice pentru transportul elevilor în cadrul proiectului „Microbuze electrice pentru elevii din județul Cluj”.
	2. Obiectul acestui Acord constă în stabilirea drepturilor şi obligațiilor părților ce le revin în cadrul proiectului.
	3. Obiectivele urmărite sunt: îmbunătățirea condițiilor de transport pentru elevi prin furnizarea de microbuze școlare ”verzi” (electrice), ecologice, prietenoase cu mediul și cu un consum energetic redus, facilitând astfel accesul copiilor și tinerilor la educație, prin protejarea mediului înconjurător în același timp.
2. **DURATA ACORDULUI**

Acordul intră în vigoare de la semnarea de fiecare parte și este valabil pe întreaga durată de implementare a proiectului.

Perioada de implementare a proiectului se încheie după finalizarea tuturor achizițiilor, efectuarea recepțiilor și punerea în funcțiune a microbuzelor electrice, conform prevederilor contractelor de achiziție, perioadă care nu poate depăși data de 30.09.2025(Apelul de proiecte „Microbuze electrice pentru elevi” aprobat prin Ordinul de ministru nr. 4.269/18.05.2023).

Perioada de implementare nu poate depăși perioada de eligibilitate a cheltuielilor.

1. **RESPONSABILITĂȚILE PĂRȚILOR**
	1. JUDEȚUL CLUJ are următoarele responsabilități:
		1. asigură implementarea proiectului prin realizarea achizițiilor și încheierea contractelor (furnizare și servicii);
		2. la finalizarea perioadei de implementare a proiectului, solicitantul eligibil, va va transfera dreptul de proprietate asupra bunurilor achiziționate către UAT beneficiar, în conformitate cu legislația în vigoare la data realizării, cu scopul utilizării acestora, pentru transportul elevilor din zonele izolate, rurale la școală;
	2. Beneficiarii investiției au următoarele responsabilități:
		1. deleagă dreptul de implementare a proiectului prin realizarea achizițiilor și încheierea contractelor (furnizare și servicii).
		2. amplasarea în loc public a unei stații de încărcare pentru microbuzul electric achiziționat prin proiect până la data de 30.06.2025;
		3. asigurarea, pe o durată de minimum 4 ani, a resursei umană (șofer), costurile de reparații și întreținere a microbuzelor, precum și costurile de alimentare.
		4. păstrarea garanției bunurilor achiziționate;
	3. Responsabilități comune:

Asigurarea sprijinului necesar îndeplinirii de către părți a responsabilităților asumate prin prezentul Acord și asigurarea asistenței necesare implementării proiectului.

1. **FINANȚAREA**

Finanțarea este asigurată prin Planul Național de Reformă și Reziliență (PNRR) în cuantum de 2.046.895,20 lei inclusiv TVA. Cheltuielile neeligibile sunt suportate din bugetul propriu al Județului Cluj.

1. **SOLUŢIONAREA LITIGIILOR**

Părţile convin ca toate neînțelegerile privind validitatea Acordului sau cele rezultate din interpretarea, executarea sau încetarea acestuia, precum şi orice alte neînțelegeri şi sau dispute rezultate din prezentul Acord sau în legătura cu el să fie rezolvate pe cale amiabilă.

1. **DISPOZIŢII FINALE**
	1. Prezentul acord de colaborare reprezintă un document cadru între părți, convenit în vederea atingerii scopului declarat, putând fi modificat, completat și/sau suplimentat prin acordul părților, pe bază de act adițional.
	2. Prezentul acord constituie document justificativ pentru depunerea proiectului de către UAT Județul Cluj, înregistrarea în evidențele contabile ale Județului Cluj a categoriilor de cheltuieli generate pentru furnizarea microbuzelor electrice.
	3. Părțile semnatare ale prezentului Acord de colaborare mandatează Județul Cluj să le reprezinte în relația cu orice autorități/instituții publice și, în numele și pe seama lor să facă toate demersurile pe care le consideră necesare în vederea atingerii scopului declarat.
	4. Dacă oricare dintre prevederile prezentului Acord se va dovedi nulă și va fi invalidată sau se va dovedi inaplicabilă în baza legii, legalitatea, validitatea și aplicabilitatea celorlalte prevederi ale Acordului nu vor fi afectate.
	5. Părţile convin că prezentul Acord este guvernat de legea română.

Acordul de asociere a fost întocmit în 4 exemplare, în limba română, câte unul pentru fiecare parte.

|  |  |  |
| --- | --- | --- |
|  | JUDEŢUL CLUJ |  |
|  | PreședinteAlin Tișe |  |
|  COMUNAMICA Zelencz Roland Tiberiu  | COMUNAMINTIU GHERLII Radu Iustinean Cimpan  | COMUNAVIIȘOARAIoan Roman |

 **Contrasemnează:**

 p. **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**